Það yrði grundvallabreyting ef sá háttur yrði tekinn upp að rukka aðgangseyri að náttúru Íslands nema þá með almennum sköttum . Að borga sérstakt gjald til að sjá Seljalandsfoss , Gullfoss , Geysi eða Dettifoss yrði nýlunda . Ragnheiður Elín Árnadóttir , ráðhrerra ferðmála , sagði í fréttum Bylgjunnar að hún væri staðráðin í að byrja að rukka sem fyrst en þetta yrði gert í samráði við " greinina " og átti þá við Samtök fyrirtækja í ferðajónustu . Og fulltrúi " greinarinnar " , Erna Hauksdóttir , framkvæmdastjóri samtakanna , var einnig í viðtali . Hún sagði að það væri bara tímaspursmál að koma þessu í kring . En ég spyr , á þetta að vera mál þeirra einna ráðherrans og fulltrúa " greinarinnar " ? Ferðaþjónustu-fyrirtækin eiga ekki Ísland og ekki heldur neinn ráðherra . Nú þarf að fá svör við því hvort þetta sé stefna ríkisstjórnarinnar og að hún vilji fá fyrir henni samþykki Alþingis . Það hlýtur hún að þurfa að gera . Það kemur okkur öllum við hvort selja eigi okkur aðgang að eigin landi . Það er ekki að undra að ríkisstjórnin aflétti nú í gríð og erg sköttum af stórútgerðinni og ferðaþjónustunni - hún ætlar að láta okkur borga skattinn beint . Engin tekjujöfnun þar . Bankastjórinn og hinn atvinnulausi skulu borga beint upp úr eigin vösum , misdjúpum .